Nersa kap Mashaba wat sê kragpryse styg 15,6% | Netwerk24
Nersa kap Mashaba wat sê kragpryse styg 15,6%
Deur Lameez Omarjee en Khulekani Magubane 15 Mei 2019 20:09
Die nasionale energiereguleerder (Nersa) het Woensdag kritiek uitgespreek oor Johannesburg se burgemeester Herman Mashaba wat misleidende inligting oor kragtariewe versprei het.
Eskom het vroeg in April noodgeld van die regering ontvang. Munisipaliteite gaan waarskynlik hul kragtariewe vir die komende jaar met meer as 13% verhoog. Foto: Getty Images
Nersa het Mashaba se verklaring wat Dinsdag uitgereik is as misleidend beskryf.
Mashaba het in ’n verklaring gesê Nersa “beloon korrupsie by Eskom” deur munisipaliteite opdrag te gee om ’n tariefverhoging van 15,6% op te dwing.
Mashaba het gesê hy gaan aan die Suid-Afrikaanse menseregtekommissie skryf om die besluit dringend te ondersoek.
Nersa het egter Woensdag gesê geen tariefverhogings is vir enige munisipaliteit vir die 2019/20-boekjaar goedgekeur nie.
“Munisipaliteite moet nog hul aansoeke aan Nersa voorlê oor die tarief wat hulle hul kliënte wil vra.”
Nersa het in Maart vir Eskom ’n tariefverhoging van 9,4% vir die huidige boekjaar; 8,1% en 5,2% vir die komende twee jaar toegestaan.
Dit was minder as waarvoor Eskom gevra het.
Ingesluit die 4,4%-verhoging wat voorheen toegelaat is, gaan die verhoging vir hierdie boekjaar 13,8% wees, maar munisipaliteite vra gewoonlik meer as dit om koste te dek.
Lees ook hier die konsultasiedokument wat Nersa uitgereik het oor munisipale verhogings. – Fin24
Kragopwekking: Agri SA beoog optrede teen Nersa
Nersa gryp Eskom se staatshulp van R69 mjd.
Krag word dalk baie duurder